text: Dist Crompars ; "Et de quel païs
   Estes vous? Or m'en soit voir dis,
   Je vous en pri, ma douce amie."
   "Certes, Sire, de Lombardie ;
   À envis vous en mentiroie.
   Fille d'une ouvrière de soie
   Folio25v
   Sui, et si fui née à Melan.
   Pere et mere perdi ouan.
   Despuis ce di norrie m'a
   Une dame, qui me donna
   Ceste robe que j'ai vestue ;
   Car moult estoie povre et nue.
   Grant bien li croisse et grant honnour !
   Moult me fist de bien et d'amour ;
   Car, se ele n'eüst esté,
   Morte fusse de povreté.
   Cléomadès passa par là.
   De ses trois serours me parla,
   Pour ce que ouvrer je savoie,
   PageV01P199
   Me dist k'avoec eles seroie
   Et que jamais no me faurroit.
   Et, pour ce que pas ne vouloit
   Que nus i peüst mal penser,
   Me fist ou jardin demorer
   Le jour que là m'ot aportée
   Sor ce cheval. À recelée
   M'en ving o lui, k'ains ne le di
   Ne à parent ne [à] ami.
   Ainsi sui à lui otroiie.
   Pechié faites et vilonnie
   Que ainsi de lui m'esloigniez
   Et telement me traveilliez."
  